钦定古今图书集成/明伦汇编/官常典/第648卷 > 杨护 梁俭
## 钦定古今图书集成/明伦汇编/官常典/第648卷 > 杨护 梁俭

按《明外史循吏传》：“护，象州人；俭，泰和人，成化中相继
为临高知县。临高隶海外，琼州为长吏者率无善政，
两人皆廉明宽仁，恤民如子。父老谓自来县令无如
此两人者。护承累任苛虐之后，一反其所为。然事至
能烛，物无遁情，讼非大事，遣归。令更思，多感悔中止，
狱无滞囚，吏不敢需民一钱。其初至，若无甚殊异，行”
之数年，民俗大安。后遭谗去职，俭代之，民恋护如慈
母，赆者填门，辞之不能止。俭叹曰：“吾当屈杨君以慰
吾民之心。”乃置一册门下，命赆者书名，须臾册满，持
以示护，劝纳之。已而就道。县中老穉送三十里外，至
舟次者殆千人。俭益叹异，归询左右，悉循其旧，无所
变异，民爱戴一如护。讼者至，但批牒尾付之，令自呼
“被讼者无不如期”至，终不遣一卒扰民。秩满，赴京考
绩，还渡海，舟覆溺死。县人闻之，若丧考妣，为结魂帛，
相率赴海滨招魂，迎置县中，朝夕哭奠。且循俗礼，修
《七七斋》以报德，其获人心如此。自两人后，无复有善
政可称者矣。故临高民益颂两人不衰。